### อย. สนับสนุนการเปลี่ยนผ่านการผลิตชิ้นส่วนยานยนต์ ไปสู่อุตสาหกรรมการผลิตเครื่องมือแพทย์ในประเทศไทย

### นายแพทย์ณรงค์ อภิกุลวณิช เลขาธิการคณะกรรมการอาหารและยา และเภสัชกรเลิศชาย เลิศวุฒิ รองเลขาธิการคณะกรรมการอาหารและยา หารือร่วมกับนายจารุเดช คุณะดิลก ประธานกลุ่มอุตสาหกรรมผู้ผลิตเครื่องมือแพทย์ สภาอุตสาหกรรมแห่งประเทศไทย ซึ่งมีวัตถุประสงค์ในการเข้าพบครั้งนี้ เพื่อแนะนำกลุ่มอุตสาหกรรมชิ้นส่วน และอะไหล่ยานยนต์ กรณีกลุ่มอุตสาหกรรมชิ้นส่วนและอะไหล่ยานยนต์ได้รับผลกระทบจากการนำเข้ายานยนต์ไฟฟ้าและพลังงานทางเลือก โดยเลขาธิการฯ แนะนำการเปลี่ยนผ่าน (Part Transformation) เป็นอุตสาหกรรมเครื่องมือแพทย์ โดยมีเป้าหมายเพื่อก้าวเข้าสู่อุตสาหกรรมเป้าหมายใหม่ (New S-Curve) ซึ่งหากมีการส่งเสริมการเปลี่ยนผ่านนี้ไปสู่อุตสาหกรรมการผลิตเครื่องมือแพทย์ คาดว่าจะสามารถทดแทนการนำเข้าชิ้นส่วนและอะไหล่ ปีละประมาณ 9 หมื่นล้านบาท

### ทั้งนี้ สำนักงานคณะกรรมการอาหารและยา (อย.) ยินดีที่จะให้การสนับสนุนอุตสาหกรรมการผลิตในประเทศ โดยการอำนวยความสะดวกในด้านต่าง ๆ รวมทั้งให้คำแนะนำและคำปรึกษาสำหรับการวิจัยเครื่องมือแพทย์นวัตกรรมสู่เชิงพาณิชย์ โดยเน้นการพัฒนานวัตกรรมทางการแพทย์ที่สามารถแข่งขันได้ในระดับภูมิภาคและสัมฤทธิ์ผลทางการตลาดของนวัตกรรมใหม่ เพื่อให้อุตสาหกรรมและบริการทางการแพทย์ครบวงจรบรรลุเป้าหมายด้านเศรษฐกิจ เกิดการจ้างงาน รักษาฐานการผลิตในประเทศไทย ทำให้ประเทศไทยสามารถพึ่งพาตนเองได้ในอนาคต

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 **วันที่เผยแพร่ข่าว 28 กรกฎาคม 2567 / ข่าวแจก 213 ปีงบประมาณ พ.ศ. 2567**